## Telefonia, bancs i entitats financeres, tallers de reparació de vehicles i transports encapçalen les reclamacions dels consumidors de la Comunitat Valenciana

*** Les reclamacions han caigut un 10,2 % de manera global mentres que les denúncies han crescut un 21,5 %
* La directora general de Comerç, Artesania i Consum destaca “la creixent activitat de les juntes arbitrals de consum, on es van rebre 2.632 sol·licituds d’intervenció”**

Telefonia, bancs i entitats financeres, tallers de reparació de vehicles i transports són, per este orde, els sectors que més reclamacions dels consumidors de la Comunitat Valenciana van acumular en 2023.

Segons la Memòria anual de Consum de l’any passat, estos quatre sectors representen el 33,84 % del total de reclamacions presentades davant l’Administració, és a dir, una de cada tres.

La Conselleria d’Innovació, Indústria, Comerç i Turisme elabora anualment la Memòria de Consum per a arreplegar les principals dades i xifres relacionats amb esta qüestió a la Comunitat Valenciana.

El rànquing de queixes l’encapçala, un any més, la telefonia, amb 1.212 reclamacions (el 11,46 % del total). La seguixen els bancs i les entitats financeres amb 1.015 (9,6 %), els tallers de reparació de vehicles amb 704 (6,66 %) i, en quart lloc, els transports, que sumen 647 (6,12 %).

En l’extrem contrari, els sectors que ha generat menys reclamacions entre els consumidors valencians són els productes de neteja (2 casos), les gestories (16) i el material informàtic (26).

En total, a la Comunitat Valenciana en 2023 es van presentar 10.578 reclamacions, la qual cosa suposa un descens del 10,2 % respecte a l’any anterior.  
Per províncies, a València es van registrar 6.662 casos, la qual cosa representa un descens de quasi el 15 %, seguida d’Alacant (2.259 reclamacions i un augment del 3,39 %) i Castelló (1.667 reclamacions i una caiguda del 5,93 %).

**Les denúncies i l’arbitratge creixen**

La Memòria de Consum de 2023 també destaca que l’any passat es van presentar 968 denúncies en tota la Comunitat Valenciana. Això és un increment del 21,46 %.

Per províncies, este augment va ser particularment significatiu a Alacant, on es van registrar 497 denúncies, amb un creixement de 37,67 % respecte a l’any anterior. A València, que fins i tot té més població, es van presentar 311 denúncies (augment del 13,92 %), mentres que a Castelló van ser 160 (descens de l’1,84 %).

La directora general de Comerç, Artesania i Consum, Maribel Sáez, ha destacat que “les dades d’esta memòria constaten la creixent activitat de les quatre juntes arbitrals de consum de la Comunitat Valenciana (JAC), on es van rebre 2.632 sol·licituds d’intervenció”.

Esta xifra suposa un augment del 6 % respecte a 2022. Es tracta, en paraules de la directora general, “d’un repunt en l’activitat de les JAC, que 2020 van arribar al mínim de la sèrie històrica i des de llavors, any rere any, les sol·licituds d’intervenció que reben han anat creixent gradualment”.

Es dona la circumstància, a més, que en 2023 més de la mitat de les sol·licituds (60,94 %) s’han concentrat en tan sols dos sectors: l’energia elèctrica (849 peticions) i telefonia (755).

Fecha: 14/07/2024